പുലിമുട്ടുകളുടെ നിര്മാണം ഉടന് പൂര്ത്തിയാക്കുമെന്ന് എംഎല്എ ആലപ്പുഴ: മണ്ഡലത്തില് കടലാക്രമണഭീഷണി നിലനില്ക്കുന്ന കൂടുതലിടങ്ങളില് പുലിമുട്ടുകള് സ്ഥാപിക്കുമെന്നും നിര്മാണത്തിലിരിക്കുന്ന പുലിമുട്ടുകളുടെ ടെട്രാപോഡ് നിര്മാണം അടിയന്തരമായി പൂര്ത്തിയാക്കുമെന്നും പി.പി. ചിത്തരഞ്ജന് എംഎല്എ. കാട്ടൂരില് നിര്മാണം പുരോഗമിക്കുന്ന പുലിമുട്ടുകളുടെ നിര്മാണപുരോഗതി വിലയിരുത്താനെത്തിയതായിരുന്നു അദ്ദേഹം. കരിങ്കല്ലിനു മുകളില് കോണ്ക്രീറ്റ് കൊണ്ടുള്ള ടെട്രാപോഡുകള് കവചമായി നിരത്തി നിര്മിക്കുന്ന പുലിമുട്ടുകള് കടലാക്രമണം തടയാന് ഏറെ ഫലപ്രദമാണെന്നും എംഎല്എ പറഞ്ഞു. പുലിമുട്ടുകള് കരയില്നിന്നും കടലിലേക്കു തള്ളിനില്ക്കുന്നതിനാല് തിരമാലകളുടെ പ്രഹരശേഷി ദൂരെവച്ചുതന്നെ കുറയ്ക്കാനും തീരശോഷണം ഇല്ലാതാക്കി കൂടുതല് മണല് അടിഞ്ഞു ബീച്ച് ഉണ്ടാക്കാനും സാധിക്കുമെന്നതാണ് പ്രത്യേകത. അടിയില് ചെറുകല്ലുകള് പാകി മുകളില് ടെട്രാപോഡുകള് സ്ഥാപിക്കുന്നതിനാല് പാറകളുടെ ഉപയോഗം കുറയ്ക്കാനും സാധിക്കുമെന്നും എംഎല്എ ചൂണ്ടിക്കാട്ടി. ജില്ലാ പഞ്ചായത്ത് പ്രസിഡന്റ് കെ.ജി. രാജേശ്വരി, മാരാരിക്കുളം തെക്ക് പഞ്ചായത്ത് പ്രസിഡന്റ് പി.പി. സംഗീത, ആര്യാട് ബ്ലോക്ക് പഞ്ചായത്തംഗം പ്രകാശ് ബാബു, കേരള ഇറിഗേഷന് ഇന്ഫ്രാസ്ട്രക്ചര് ഡെവലപ്മെന്റ് കോര്പറേഷന് ഡെപ്യൂട്ടി ജനറല് മാനേജര് ഹരന് ബാബു തുടങ്ങിയവര് എംഎല്എയ്ക്കൊപ്പമുണ്ടായിരുന്നു.